**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί της Συμμετοχής της Κυπριακής Δημοκρατίας στο Ευρωπαϊκό Σύστημα Ποινικού Μητρώου (ECRIS) Νόμος του 2022»**

**Παρόντες:**

 Νίκος Τορναρίτης, πρόεδρος Πανίκος Λεωνίδου

 Φωτεινή Τσιρίδου Σωτήρης Ιωάννου

 Νίκος Γεωργίου Κωστής Ευσταθίου

 Άριστος Δαμιανού Χαράλαμπος Θεοπέμπτου

 Ανδρέας Πασιουρτίδης

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το υπό αναφορά νομοσχέδιο σε δύο συνεδρίες της, που πραγματοποιήθηκαν στις 8 Ιουνίου και στις 6 Ιουλίου 2022. Στην πρώτη συνεδρία κλήθηκαν και παρευρέθηκαν ενώπιον της επιτροπής η Επίτροπος Προστασίας Δεδομένων Προσωπικού Χαρακτήρα, εκπρόσωποι του Υπουργείου Δικαιοσύνης και Δημοσίας Τάξεως και της Αστυνομίας Κύπρου. Η Νομική Υπηρεσία της Δημοκρατίας, παρ’ όλο που κλήθηκε, δεν εκπροσωπήθηκε στη συνεδρία της επιτροπής.

Σημειώνεται ότι στο στάδιο της συζήτησης του νομοσχεδίου παρευρέθηκαν επίσης τα μέλη της επιτροπής κ. Γιώργος Κουκουμάς και Xριστιάνα Ερωτοκρίτου.

 Σκοπός του νόμου που προτείνεται είναι:

1. η εναρμόνιση της εθνικής νομοθεσίας με τις ακόλουθες πράξεις της Ευρωπαϊκής Ένωσης:

α. Απόφαση-Πλαίσιο 2009/315/ΔΕΥ του Συμβουλίου της 26ης Φεβρουαρίου 2009 σχετικά με τη διοργάνωση και το περιεχόμενο της ανταλλαγής πληροφοριών που προέρχονται από το ποινικό μητρώο μεταξύ των κρατών μελών.

 β. Οδηγία (ΕΕ) 2019/884 του Ευρωπαϊκού Κοινοβουλίου και του Συμβουλίου, της 17ης Απριλίου 2019, για την τροποποίηση της Απόφασης-Πλαισίου 2009/315/ΔΕΥ του Συμβουλίου όσον αφορά την ανταλλαγή πληροφοριών σχετικά με υπηκόους τρίτων χωρών και όσον αφορά το Ευρωπαϊκό Σύστημα Πληροφοριών Ποινικού Μητρώου (ECRIS) για την αντικατάσταση της απόφασης 2009/316/ΔΕΥ του Συμβουλίου,

1. η θέσπιση εφαρμοστικών διατάξεων για συμμόρφωση με τις διατάξεις της πράξης της Ευρωπαϊκής Ένωσης με τίτλο «Κανονισμός (ΕΕ) 2019/816 του Ευρωπαϊκού Κοινοβουλίου και του Συμβουλίου της 17ης Απριλίου 2019 για τη θέσπιση κεντρικού συστήματος εντοπισμού των κρατών μελών που διαθέτουν πληροφορίες σχετικά με καταδικαστικές αποφάσεις εις βάρος υπηκόων τρίτων χωρών και ανιθαγενών (ECRIS-TCN) με σκοπό τη συμπλήρωση του Ευρωπαϊκού Συστήματος Πληροφορίων Ποινικού Μητρώου για την τροποποίηση του Κανονισμού (ΕΕ) 2018/1726».

 Ειδικότερα, με το νομοσχέδιο σκοπείται η συμμετοχή της Δημοκρατίας στο Ευρωπαϊκό Σύστημα Πληροφοριών Ποινικού Δικαίου, ώστε να επιτευχθεί αποτελεσματική ανταλλαγή πληροφοριών σχετικά με καταδίκες υπηκόων τρίτων χωρών μέσω του εν λόγω συστήματος. Περαιτέρω, θεσπίζεται υποχρέωση της Δημοκρατίας να λάβει τα αναγκαία μέτρα, ώστε να διασφαλιστεί ότι η καταχώριση των καταδικών στο υπό αναφορά σύστημα θα συνοδεύεται από πληροφορίες σχετικά με την ιθαγένεια του καταδικασθέντος, στο μέτρο που οι εν λόγω πληροφορίες είναι στη διάθεσή της.

 Επιπροσθέτως, με το νομοσχέδιο καθορίζονται οι ακολουθητέες μέθοδοι, σε περίπτωση που ζητούνται πληροφορίες ποινικού μητρώου, διασφαλίζεται ότι κάθε απόσπασμα ποινικού μητρώου που ζητείται από υπήκοο τρίτης χώρας συμπληρώνεται κατά περίπτωση με πληροφορίες από άλλα κράτη μέλη και καθορίζονται οι απαραίτητες τεχνικές αλλαγές για την αποτελεσματική λειτουργία του υπό αναφορά συστήματος.

 Ο εκπρόσωπος του Υπουργείου Δικαιοσύνης και Δημοσίας Τάξεως ανέφερε ότι με τις προτεινόμενες στο νομοσχέδιο ρυθμίσεις εισάγονται στο εθνικό δίκαιο εναρμονιστικές διατάξεις αναφορικά με την Οδηγία και την Απόφαση-Πλαίσιο, καθώς και εφαρμοστικές διατάξεις αναφορικά με τον Κανονισμό.

Η Επίτροπος Προστασίας Δεδομένων Προσωπικού Χαρακτήρα ανέφερε ότι έχει διεξαχθεί η επιβαλλόμενη διαβούλευση του Γραφείου της με το Υπουργείο Δικαιοσύνης και Δημοσίας Τάξεως και οι πλείστες των εισηγήσεών της έχουν ενσωματωθεί στο κείμενο του νομοσχεδίου που τέθηκε ενώπιον της επιτροπής. Περαιτέρω, εισηγήθηκε όπως αναδιατυπωθεί η πρόνοια του νομοσχεδίου με την οποία παρέχεται δικαίωμα καταγγελίας σε πρόσωπο του οποίου παραβιάζονται τα δικαιώματα μεταξύ άλλων για πρόσβαση, διόρθωση και διαγραφή των δεδομένων προσωπικού χαρακτήρα αυτού, ώστε να παρέχεται και δικαίωμα έννομης προστασίας, ως προβλέπεται στον υπό αναφορά Κανονισμό.

 Η εκπρόσωπος της Αστυνομίας Κύπρου ανέφερε ότι οι προτεινόμενες στο νομοσχέδιο ρυθμίσεις κρίνονται αναγκαίες για λόγους πρακτικής εφαρμογής του Ευρωπαϊκού Συστήματος Πληροφοριών Ποινικού Δικαίου (ECRIS).

 Υπό το φως των πιο πάνω, η επιτροπή αποφάσισε να υιοθετήσει την εισήγηση της Επιτρόπου Προστασίας Δεδομένων Προσωπικού Χαρακτήρα και επιπρόσθετα να επιφέρει επιμέρους τροποποιήσεις και βελτιωτικές αλλαγές στο κείμενο του νομοσχεδίου, ώστε να διασφαλιστεί η αποτελεσματική εφαρμογή της προτεινόμενης νομοθεσίας.

 Η Κοινοβουλευτική Επιτροπή Νομικών, αφού έλαβε υπόψη όλα όσα τέθηκαν ενώπιόν της, κατά πλειοψηφία του προέδρου και των μελών της βουλευτών της κοινοβουλευτικής ομάδας του Δημοκρατικού Συναγερμού, καθώς και των μελών της βουλευτών της κοινοβουλευτικής ομάδας ΑΚΕΛ-Αριστερά-Νέες Δυνάμεις, υιοθετεί τους σκοπούς και τις επιδιώξεις του νομοσχεδίου, γι’ αυτό και εισηγείται στη Βουλή την ψήφισή του σε νόμο.

 Το μέλος της επιτροπής βουλευτής της κοινοβουλευτικής ομάδας του Δημοκρατικού Κόμματος, καθώς και τα μέλη της βουλευτές του Εθνικού Λαϊκού Μετώπου, του Κινήματος Σοσιαλδημοκρατών ΕΔΕΚ και του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

 Σημειώνεται ότι, σε περίπτωση ψήφισης του νομοσχεδίου σε νόμο, θα τροποποιηθεί ο τίτλος του, ώστε να αναφέρεται ως «Ο περί της Συμμετοχής της Κυπριακής Δημοκρατίας στο Ευρωπαϊκό Σύστημα Πληροφοριών Ποινικού Μητρώου (ECRIS) Νόμος του 2022».

12 Ιουλίου 2022

ΝΠ/ΣΠ/ΜΓ

Αρ. Φακ.: 23.01.063.089-2022